Asi hakkas edenema alles 1920. aastal. Liigagi kergelt ja kiiresti sündis ametlik tõde Vilmsi ja tema kaaslaste surmast. See rääkis, et nad sattusid Suursaarel sakslaste kätte vangi ja viidi sealt Kotkas asuvasse kaitseliidu staapi või Saksa staapi, kust saadeti Pellingi saare kaudu Regina-nimelise laevaga kas 12. aprilli õhtul või 13. aprilli hommikul 1918 Helsingisse. Vangid paigutati Töölö  suhkruvabriku territooriumile, kus nad pärast ülekuulamisi 13. aprillil kella 11 ja 12 vahel hukati. Hukkajateks olid sakslased. Laibad viidi Huopalahtisse ja maeti ühishauda, kust need kaevati välja 1920. aasta detsembris.